Vrou herenig met baba oor wie sy haar ná ongeluk ontferm | Maroela Media
Tulonga, Nadja en Dex. Foto: Informanté/Martin Amushendje
Tulonga Neputa, die verbyganger wat haar direk ná 'n gru-ongeluk op die pad tussen Windhoek en Okahandja in Namibië ontferm het oor 'n agt maande oue baba wat die ongeluk oorleef het, het die baba en sy ouers besoek.
Vyf mense, onder wie die kind, Dex Heger, se oupa, Frank Joachim Heger (58), is in dié ongeluk op 7 Junie dood.
Die nuuswebwerf Informanté berig dié hereniging was behoorlik emosioneel en trane van dankbaarheid, empatie en hartseer het omtrent gevloei.
Niel Terblanche, 'n verslaggewer van Informanté, sê Neputa, self 'n ma van twee klein seuns, sê dit was 'n baie emosionele oomblik.
"Nadja en Jürgen [Dex se ouers] het my bedank vir my braafheid en vir dit wat ek vir hulle en hul klein Dex gedoen het. Die ma het my baie lank vasgehou. Ná die tyd het Dex na my uitgereik en my gesig aangeraak – dit was 'n baie emosionele oomblik."
Maroela Media het vroeër berig Neputa het die gevoel beskryf wat haar oorweldig het op die ongelukstoneel en sy wou alles in haar vermoë doen om seker te maak die klein seuntjie is veilig. Hy het in sy karstoeltjie op die grond langs die wrak van sy oupa se dubbelkajuitbakkie gesit.
"Daar was rook en stof oral en dit het my hart gebreek om hom so hulpeloos te sien," het Neputa gesê. "Dit was soos om een van my eie kinders vas te hou nadat ek hom vertroos het. Hy het my styf vasgehou totdat ek hom uiteindelik aan een van die paramedici kon oorgee."
Daar IS nog goed in die wereld. Dis dalk net n tyd waar ons by oormaat moet kies om die goeie in ons te laat uitkom as dinge ons begin vasdruk… eerder as agressie en doodspraak en woede? Maklik gepraat hoor ek al die klippe val… en presies dit ja: dalk makliker as wat ons wil toegee?
Dis hoe ons wereld kan wees as almal net die twee mense se gesindheid gehad het. Hier het menswees verby kleur gekyk. Ek wens uit my hele hart dat SA vir n oomblik wil stil staan. Dat die goed die sleg kan oorwin en uit wis want ek glo uit my hele hart dit wat huidiglik in SA aangaan het absoluut niks met kleur te doen nie. Daar is net heeltemal te veel slegte mense in ons land en dit het absoluut niks met te kleur te doen nie. Kyk maar wat om jou aangaan in die howe en op… Lees meer »
Hierdie storie gee mens hoop vir ons stukkende land. Te midde van tragedie breek God deur met liefde en omgee. Dankie Abba.